NARIADENIE KOMISIE (ES) č. 117/2008
z 28. januára 2008,
ktorým sa mení a dopĺňa nariadenie Rady (ES) č. 329/2007 o reštriktívnych opatreniach voči Kórejskej ľudovodemokratickej republike
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 329/2007 (1), a najmä na jeho článok 13 písm. a) a b),
keďže:
(1)
Podľa článku 2 nariadenia (ES) č. 329/2007 by sa v prílohe I k tomuto nariadeniu mali uviesť tovary a technológie, vrátane softvéru, ktorých predaj, dodávka, prevod alebo vývoz do Kórejskej ľudovodemokratickej republiky, respektíve Severnej Kórey, je na základe rozhodnutí príslušného výboru pre sankcie OSN alebo Bezpečnostnej rady OSN zakázaný.
(2)
Bezpečnostná rada OSN rozhodla dňa 14. októbra 2006, keď prijala rezolúciu č. 1718, že tovary a technológie uvedené v dokumentoch OSN č. S/2006/814 a S/2006/815 by mali podliehať zákazu. Príslušný výbor pre sankcie rozhodol dňa 1. novembra 2006, že tovary a technológie uvedené v dokumente OSN č. S/2006/853 by takisto mali podliehať zákazu.
(3)
Podľa článku 2 nariadenia (ES) č. 329/2007 by sa však v prílohe I nemali uviesť tovary a technológie, ktoré sú uvedené na Spoločnom zozname vojenského materiálu Európskej únie (2).
(4)
S cieľom uľahčiť uplatňovanie by sa mali v prílohe I k nariadeniu (ES) č. 329/2007 zakázané tovary a technológie uvádzať tak, že sa uvedie odkaz na prílohu I k nariadeniu Rady (ES) č. 1334/2000 stanovujúcemu režim Spoločenstva na kontrolu vývozu položiek a technológie s dvojakým použitím (3).
(5)
Bulharsko, Rakúsko a Švédsko požiadali, aby do zoznamu uvedeného v prílohe II k nariadeniu Rady (ES) č. 329/2007 boli zaradené ich internetové stránky, na ktorých sú uvedené príslušné orgány, a Estónsko a Maďarsko požiadali v súvislosti so svojimi internetovými stránkami o opravu.
PRIJALA TOTO NARIADENIE:
Článok 1
1. Príloha I k nariadeniu (ES) č. 329/2007 sa týmto nahrádza textom v prílohe I k tomuto nariadeniu.
2. Príloha II k nariadeniu (ES) č. 329/2007 sa týmto nahrádza textom v prílohe II k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. januára 2008